text: বালেনসিয়া ( বা  València, ) দক্ষিণ-পশ্চিম ইউরোপের রাষ্ট্র স্পেনের পূর্বভাগে অবস্থিত বালেনসিয়া প্রদেশের রাজধানী নগরী। বালেনসিয়া নগরী ও প্রদেশটি একত্রে মিলে বালেনসিয়া স্বায়ত্বশাসিত অঞ্চল গঠন করেছে। ঐতিহাসিকভাবে বালেনসিয়া নগরীটি প্রাক্তন বালেনসিয়া রাজ্যের রাজধানী শহর ছিল। মূল বালেনসিয়া নগরীতে ৮ লক্ষ লোকের বাস।   বৃহত্তর বালেনসিয়া মহানগর এলাকাতে ১৭ লক্ষেরও বেশি লোক বাস করে। জনসংখ্যার বিচারে বালেনসিয়া স্পেনের ৩য় বৃহত্তম মহানগরী (মাদ্রিদ ও বার্সেলোনার পরেই)। ভৌগোলিকভাবে নগরীটি দক্ষিণ-পশ্চিম ইউরোপের ইবেরীয় উপদ্বীপের পূর্বভাগে ভূমধ্যসাগরের উপকূলে বালেনসিয়া উপসাগরের মাথায়, গুয়াদালাবিয়ার তথা তুরিয়া নদীর মোহনাতে একটি উর্বর সমভূমি অঞ্চলে অবস্থিত। বালেনসিয়া শহরটিকে ফলের বাগানে পরিপূর্ণ একটি অঞ্চল ঘিরে রেখেছে, যে অঞ্চলটির নাম উয়ের্তা দে বালেনসিয়া। 
  
  রোমান ইতিহাসবিদ তিতুস লিভিউসের রচনাতে ১৩৮ খ্রিস্টপূর্বাব্দে "ওয়ালেন্তিয়া এদেতানোরুম" (Valentia Edetanorum) নামের একটি রোমান সামরিক কুঠি থাকার উল্লেখ পাওয়া যায়। রোমান সম্রাট মহান পোম্পেই ৭৫ খ্রিস্টপূর্বাব্দে কুইন্তুস সের্তোরিউসের নেতৃত্বাধীন বিদ্রোহী বাহিনীদের বিরুদ্ধে অভিযান চালানোর সময় বালেনসিয়া শহরটির অংশবিশেষের ধ্বংসসাধন করেন। খ্রিস্টীয় প্রথম তিন শতক ধরে বালেনসিয়া রোমান শাসনাধীন ছিল। পরবর্তীতে ৪১৩ খ্রিস্টাব্দে জার্মান বংশোদ্ভূত ভিসিগথ জাতির লোকেরা শহরটি করায়ত্ত করে এবং তারও পরে ৭১৪ খ্রিষ্টাব্দে মুর জাতির লোকেরা (ইসলাম ধর্মাবলম্বী স্পেনীয়-বার্বার জাতির লোক) শহরটি দখলে নেয়। ১০২১ সালে এটি ত'ইফা বালেনসিয়া নামের নবপ্রতিষ্ঠিত স্বাধীন ভালেন্সিয়া মুর রাজ্যের রাজধানীতে পরিণত হয়। মুররা এখানে নতুন ভাষা, ধর্ম, রীতিনীতি, শস্য ও সেচ পদ্ধতির প্রবর্তন করে। ১২৩৮ খ্রিষ্টাব্দের পরে এটি রাজা ১ম জাউমে-র নেতৃত্বাধীন আরাগন রাজ্যের অধীনস্থ একটি প্রজারাজ্যের অংশে পরিণত হয়। রাজা জাউমে "ফুর্স দে বালেনসিয়া" নামের কানুন বা সংবিধি প্রবর্তন করেন, যা পরবর্তী ৪ শতাব্দী ধরে বালেনসিয়াতে বহাল থাকে। ১৪৭৪ সালে বালেনসিয়াতে স্পেনের ইতিহাসের প্রথম ছাপাখানাটি প্রতিষ্ঠিত হয়। এর পরবর্তী দুই শতাব্দী ধরে শহরটি বালেনসিয়া ঘরানার শিল্পকলার কেন্দ্র ছিল। ১৭শ শতক পর্যন্ত শহরটি উচ্চ অর্থনৈতিক সমৃদ্ধি অর্জনে সমর্থ হয়। কিন্তু এরপর শহর থেকে মুর বংশোদ্ভূত বণিকদের বিতাড়ন করা হলে বাণিজ্যের ক্ষতি হয়। উপদ্বীপীয় যুদ্ধের সময় শহরটি বড় ক্ষতির শিকার হয়। নেপোলিওনীয় যুদ্ধগুলির সময় (১৭৯৯-১৮১৫) বালেনসিয়া দুই বছরের জন্য (১৮১২-১৮১৩) ফরাসিদের অধীনে ছিল। ১৯৫৭ সাকে বন্যার কারণেও শহরের ক্ষয়ক্ষতি হয়। স্পেনীয় গৃহযুদ্ধের সময় (১৯৩৬-১৯৩৯) সাময়িকভাবে বালেনসিয়া শহরটি স্পেনের প্রজাতন্ত্রী সরকারের রাজধানী ছিল। উপমহাদেশীয় যুদ্ধ, স্পেনীয় গৃহযুদ্ধ এবং ১৯৫৭ সালের বন্যার সময় শহরটির গুরুতর ক্ষয়ক্ষতি হয়। 
  
  বালেনসিয়া স্পেনের বৃহত্তম শহরগুলির একটি। এটি কৃষি বিপণন, শিল্পোৎপাদন ও যোগাযোগের একটি গুরুত্বপূর্ণ কেন্দ্র। নগরীতে বস্ত্রশিল্প, রাসায়নিক শিল্প, ধাতব দ্রব্যনির্মাণ শিল্প, জাহাজ নির্মাণ শিল্প ও মদ চোলাইকরণের অনেক কারখানা অবস্থিত। বালেন্সিয়া বন্দর থেকে কৃষিদ্রব্য এবং শিল্পজাত পণ্য জাহাজযোগে প্রেরণ করা হয়। বালেনসিয়া কন্টেইনারের (জাহাজের বিশেষ মালবাহী বাক্স) সংখ্যার বিচারে ভূমধ্যসাগরের ব্যস্ততম ও সমগ্র ইউরোপের ৫ম ব্যস্ততম সমুদ্রবন্দর।
   
  বালেনসিয়াতে একটি খ্রিস্টান মহাধর্মপ্রদেশের কেন্দ্র অবস্থিত। উচ্চশিক্ষা প্রতিষ্ঠানগুলির মধ্যে ১৫১০ সালে প্রতিষ্ঠিত বালেনসিয়া বিশ্ববিদ্যালয় এবং ১৯৬৮ সালে প্রতিষ্ঠিত বালেনসিয়া কারিগরি বিশ্ববিদ্যালয়টি অন্যতম। এছাড়া শহরে একটি চারুকলা জাদুঘর ও চারুকলা বিদ্যালয় আছে। প্রাচীন রোমান শাসনামলের ভিত্তির উপর ১৪শ শতকে নির্মিত দুইটি প্রাচীর এখনও বিদ্যমান। অন্যান্য গুরুত্বপূর্ণ ঐতিহাসিক স্থাপনার মধ্যে ১৩শ থেকে ১৫শ শতকের মধ্যে নির্মিত গোথিক স্থাপত্য ঘরানার ক্যাথেড্রাল (ধর্মপ্রাদেশিক কেন্দ্রীয় গির্জা) ও ১৬শ শতকে বিলম্বিত গোথিক ঘরানার স্থাপত্যে নির্মিত রেশম বাণিজ্যকেন্দ্রটি অন্যতম। রেশম বাণিজ্যকেন্দ্রটির মধ্যযুগে বালেনসিয়ার আর্থ-বাণিজ্যিক গুরুত্ব স্মরণকারী অন্যতম ধর্মনিরপেক্ষ স্থাপনা; এটি বর্তমানে স্পেনের একটি “ইউনেস্কো বিশ্ব ঐতিহ্যবাহী স্থান” হিসেবে স্বীকৃত। বালেনসিয়ার ঐতিহাসিক শহরকেন্দ্রটি স্পেনের বৃহত্তম, যার আয়তন প্রায় ১৬৯ হেক্টর; প্রাচীন স্মৃতিসৌধ, ঐতিহ্য ও সাংস্কৃতিক আকর্ষণ বালেনসিয়াকে স্পেনের সবচেয়ে জনপ্রিয় পর্যটন গন্তব্যস্থলগুলির একটিতে পরিণত করেছে।
  
  নামকরণ
  
  অবস্থান
  
  জলবায়ু 
  
  বালেনসিয়ায় ভূমধ্যসাগরীয় জলবায়ু  (কোপেন সিএসএ) বিরাজমান। এখানে শীতকালগুলি সংক্ষিপ্ত ও মৃদু এবং গ্রীষ্মকালগুলি দীর্ঘ, উষ্ম ও শুষ্ক। শহরের বার্ষিক গড় তাপমাত্রা হচ্ছে ।
  
  জনসংখ্যার উপাত্ত
  
  খাদ্য
  
  ক্রীড়া
  
  বালেনসিয়া নগরী ও প্রদেশে জন্ম নেওয়া কৃতি ব্যক্তিত্ব
  
  জেলা
  
  বালেনসিয়া পৌরসভার মধ্যে অন্যান্য শহর
  
  সহযোগী ও ভগ্নী শহর
  বালেনসিয়ার সহযোগী ও ভগ্নী শহরগুলো হল
  
  মাইনৎস,  জার্মানি, ৪ আগস্ট ১৯৭৮ থেকে
  বোলোনিয়া,  ইতালি, ২৯ জুন ১৯৭৯ থেকে
  বেরাক্রুস,  মেক্সিকো, ২৬ সেপ্টেম্বর ১৯৮৪ থেকে
  স্যাক্রামেন্টো,  যুক্তরাষ্ট্র, ২৯ জুন ১৯৮৯ থেকে
  বালেনসিয়া,  ভেনেজুয়েলা, ২০ মার্চ ১৯৮২ থেকে 
  ওডেসা,  ইউক্রেন, ১৩ মে ১৯৮২ থেকে
  
  ছেংতু,  চীন, ১৭ মে ২০১৭ থেকে
  
  তথ্যসূত্র
  
  বহিঃসংযোগ
  
   Official website of the city of Valencia (বালেনসীয় স্পেনীয় ভাষাতে) 
   Official tourism website of the city of Valencia (বালেনসীয় স্পেনীয় ভাষাতে)        
   বালেনসীয় স্বায়ত্বশাসিত অঞ্চলের পর্যটন-সংক্রান্ত কার্যালয়ের দাপ্তরিক ওয়েবসাইট
   বালেনসিয়া - শিল্পকলা ও বিজ্ঞানের নগরী
  
  বিষয়শ্রেণী:স্পেনের শহর
  বিষয়শ্রেণী:স্পেনের ভূগোল
  বিষয়শ্রেণী:ইউরোপের শহর
  বিষয়শ্রেণী:স্পেন
title: বালেনসিয়া